(Ortografía tradicional) Relic chi ya̱l tinye e̱re,
li ani na-oc saꞌ xcorraleb li carner chi incꞌaꞌ na-oc saꞌ li tzꞌakal oqueba̱l re li corral,
li jun aꞌan aj e̱lkꞌ.
Abanan li ani na-oc saꞌ li tzꞌakal oqueba̱l re li corral,
li jun aꞌan aj ilol reheb li carner.
Li nacꞌacꞌalen re li oqueba̱l naxnau ru aꞌan ut naxte li oqueba̱l chiru.
Ut eb li carner nequeꞌxnau ru li xya̱b xcux nak naxbokeb chi xju̱nkaleb riqꞌuin lix cꞌabaꞌeb ut narisiheb saꞌ li corral.
Nak ac xrisiheb,
naxberesiheb ut eb li carner nequeꞌxta̱ke xban nak nequeꞌxnau ru xya̱b lix cux.
Abanan junak li incꞌaꞌ nequeꞌxnau ru,
ma̱ jokꞌe teꞌxta̱ke.
E̱lelic ban chic teꞌxba̱nu chiru xban nak incꞌaꞌ nequeꞌxnau ru xya̱b lix cux,
chan li Jesús.
Aꞌan aꞌin li jaljo̱quil ru a̱tin li quixye li Jesús reheb.
Abanan incꞌaꞌ queꞌxtau ru lix ya̱lal.
Joꞌcan nak li Jesús quixye cuiꞌchic reheb:
—Relic chi ya̱l ninye e̱re,
La̱in li oqueba̱l reheb li teꞌpa̱ba̱nk cue.
Chixjunileb li queꞌcꞌulun xbe̱n cua chicuu la̱in,
aꞌaneb aj e̱lkꞌeb ut aj balakꞌeb.
Ut eb li nequeꞌpa̱ban cue,
incꞌaꞌ nequeꞌxpa̱b li cꞌaꞌru nequeꞌxye.
La̱in li oqueba̱l.
Chixjunileb li nequeꞌpa̱ban cue la̱in,
teꞌcolekꞌ ut la̱in tin-ilok reheb.
Chanchaneb li carner li nequeꞌoc ut nequeꞌel ut nequeꞌxtau lix cuaheb.
Laj e̱lkꞌ nachal chi elkꞌac ut chi camsi̱nc ut chi sachoc.
La̱in xinchal re nak ta̱cua̱nk e̱yuꞌam chi tzꞌakal.
Ta̱cua̱nk e̱yuꞌam chi junelic.
La̱in chanchanin jun li cha̱bil pastor.
Junak cha̱bil pastor naxkꞌaxtesi lix yuꞌam saꞌ xcꞌabaꞌeb lix carner.
Junak tojbil mo̱s ma̱cuaꞌ tzꞌakal pastor xban nak ma̱cuaꞌ aꞌan laj e̱chal re li carner.
Naril nak yo̱ chi cha̱lc laj xoj,
naxcanabeb li carner ut nae̱lelic.
Ut laj xoj naxchapeb li carner ut naxchaꞌchaꞌi ruheb.
Li tojbil mo̱s nae̱lelic xban nak yal mo̱s.
Aꞌan incꞌaꞌ naxqꞌue xchꞌo̱l chixcolbaleb li carner.
La̱in chanchanin jun cha̱bil pastor.
La̱in ninnau ruheb li cualal incꞌajol.
Ut eb aꞌan nequeꞌxnau cuu la̱in.
Joꞌ nak lin yucuaꞌ naxnau cuu la̱in,
joꞌcan ajcuiꞌ nak ninnau ru lin yucuaꞌ ut tinkꞌaxtesi cuib chi camsi̱c re xcolbaleb li cualal incꞌajol.
Cuanqueb ajcuiꞌ cualal incꞌajol jalaneb xtenamiteb.
Tento nak la̱in tincꞌameb chak.
Eb aꞌan teꞌrabi ajcuiꞌ xya̱b lin cux.
Ut junajakeb chic ru nak teꞌcua̱nk ut junak ajcuiꞌ laj ilol reheb.
Ninxra li Yucuaꞌbej xban nak la̱in tinkꞌaxtesi cuib chi camsi̱c ut tincꞌul cuiꞌchic lin yuꞌam.
Ma̱ ani ta̱qꞌuehok cue chi camsi̱c cui incꞌaꞌ nacuaj la̱in.
Xban nak la̱in nacuaj,
tinkꞌaxtesi cuib chi camsi̱c.
Cuan incuanquil chixkꞌaxtesinquil lin yuꞌam.
Ut cuan ajcuiꞌ incuanquil chixcꞌulbal cuiꞌchic lin yuꞌam.
Aꞌan aꞌin li quixye cue lin Yucuaꞌ nak tento tinba̱nu,
chan li Jesús.
Ut xban nak jalan jala̱nk yo̱queb chixcꞌoxlanquil chirix li quixye li Jesús,
quicuan cuiꞌchic jachoc ib saꞌ xya̱nkeb.
Nabaleb queꞌyehoc re:
—Cuan ma̱us aj musikꞌej riqꞌuin.
Incꞌaꞌ tuktu xjolom.
¿Cꞌaꞌut nak nequerabi li cꞌaꞌru naxye aꞌan?
chanqueb.
Ut cuanqueb cuiꞌchic yo̱queb xyebal:
—Incꞌaꞌ naru ta̱a̱tinak chi joꞌcan cui cuan ma̱us aj musikꞌej riqꞌuin.
¿Ma ta̱ru̱k ta biꞌ tixqꞌue chi iloc junak mutzꞌ cui cuan ma̱us aj musikꞌej riqꞌuin?
chanqueb.